**Lawrence Ferlinghetti** (1919–2021) var en amerikansk dikter og maler som var en av grunnleggerne av bokhandelen og forlaget City Lights Booksellers & Publishers. Han skrev poesi, skjønnlitteratur, dramatikk, kunstkritikk og oversatte litteratur. Mest kjent er han for diktsamlingen *A Coney Island of the Mind* (1958), som har blitt oversatt til ni språk og som har blitt solgt i mer enn en million eksemplarer.[]

Liv og virke
------------

### Bakgrunn

Lawrence Ferlinghetti var yngst av fem sønner til Carlo Ferling (tidligere Ferlinghetti) og Albertine Mendes-Monsanto. Monsanto kom fra Lyon og nedstammet fra sefardiske jøder fra Portugal.[] Carlo Ferlinghetti (1872–1918) kom fra Brescia i Italia og emigrerte til USA i 1894 der han forkortet sitt navn til Ferling.[] Han arbeidet som auksjonsforretter og boligmegler i Little Italy på Manhattan og døde før sønnen ble født. Moren kom kort etter fødselen på mentalsykehus og Lawrence ble oppfostret av sin franske farmor Emily Monsanto.[]

Den nye familien flyttet til Strasbourg og Ferlinghettis første språk ble dermed fransk.

Etter fem år flyttet familien tilbake til New York og Ferlinghetti ble plassert på barnehjem i Chappaqua i delstaten New York. Emily Monsanto søkte arbeide og ble guvernante hos den velbergede familien Bisland i Bronx.

Ferlinghetti begynte på privatskolen Riverdale Country School i Bronx. Hans fosterfar Presley Eugene Bisland, som hadde studert gresk og latin, inspirerte gutten til litterære studier.[] Etter grunnskolen gikk han videre til Northfield Mount Hermon School, en internatskole i Massachusetts. I 1937 begynte han han på University of North Carolina at Chapel Hill og fire år senere tok han sin eksamen som journalist.

Høsten 1941 søkte han seg til USAs flåte der han tjenestegjorde under andre verdenskrig. 

Etter krigen tok Ferlinghetti en mastergrad ved Columbia University i New York City i 1947. Deretter reiste han til Frankrike. På reisen traff han sin framtidige hustru, Selden Kirby-Smith, som var barnebarn til generalen Edmund Kirby-Smith. Begge skulle studere ved Sorbonne i Paris og Ferlinghetti tok sin doktoreksamen der i 1949.

### Karriere

I 1953 flyttet han til San Francisco, og grunnla samme år bokhandelen City Lights Bookstore sammen med Peter D. Martin. Året etter, etter at Martin hadde forlatt prosjektet, utvidet han virksomheten til også å omfatte forlagsvirksomhet med utgivelsen av sin egen debut, diktsamlingen *Pictures of the Gone World* som første utgivelse i City Lights Pocket Poets-serien. Senere utga han forfattere som Kenneth Rexroth, Kenneth Patchen, Marie Ponsot, Allen Ginsberg, Denise Levertov, Robert Duncan, William Carlos Williams og Gregory Corso. City Lights assosieres ofte med beat-generasjonen, selv om utgivelsene har dekket et bredere spekter. 

Allen Ginsbergs «Howl» kom som den femte boken i Pocket Poets-serien i 1956. Boken ble inndratt av politiet og Ferlinghetti og en annen bokhandler ble arrestert og siktet for obskønitet. Tiltalen mot den andre bokhandleren, Shig Murao, falt fra, mens Ferlinghetti ble tiltalt. Han ble forsvart av Jake Ehrlich og ACLU. Rettssaken gjorde nasjonen oppmerksom på beatbevegelsens forfattere og på San Francisco Renaissance. Etter en lang rettssak ble «Howl» og Ferlinghetti frikjent i oktober 1957. Saken skapte presedens for senere holdninger til kontroversiell litteratur.[]

Referanser
----------

1. ↑   Encyclopædia Britannica Online, Encyclopædia Britannica Online-ID biography/Lawrence-Ferlinghetti, besøkt 9. oktober 2017[Hentet fra Wikidata]
2. ↑   Proleksis Encyclopedia, Proleksis enciklopedija ID 21135[Hentet fra Wikidata]
3. ↑   Babelio, Babelio forfatter-ID 132031[Hentet fra Wikidata]
4. ↑   Printemps des poètes, Printemps des poètes poet ID Lawrence-Ferlinghetti[Hentet fra Wikidata]
5. 1 2 3 4   id.loc.gov[Hentet fra Wikidata]
6. ↑   Archive of Fine Arts, cs.isabart.org, abART person-ID 26457, besøkt 1. april 2021[Hentet fra Wikidata]
7. 1 2   www.washingtonpost.com[Hentet fra Wikidata]
8. 1 2 3 4 5  ; *Archive of Fine Arts*; besøksdato: 1. april 2021; abART person-ID: 26457.
9. ↑  .
10. 1 2 3  .
11. ↑   *Tsjekkias nasjonale autoritetsdatabase*, NKC-identifikator jn19990002229, Wikidata Q13550863,
12. 1 2 3 4 5 6   www.pw.org[Hentet fra Wikidata]
13. ↑   www.findagrave.com[Hentet fra Wikidata]
14. ↑  ; *Autorités BnF*; besøksdato: 10. oktober 2015; BNF-ID: 11966493g.
15. ↑   *Tsjekkias nasjonale autoritetsdatabase*, NKC-identifikator jn19990002229, Wikidata Q13550863,
16. ↑   *CONOR.SI*, CONOR.SI-ID 155555683, Wikidata Q16744133
17. ↑   www.nationalbook.org, besøkt 9. oktober 2016[Hentet fra Wikidata]
18. ↑   poetrysociety.org[Hentet fra Wikidata]
19. ↑  "Biography of Lawrence Ferlinghetti". poemhunter.com. Lest 10. desember 2018.
20. 1 2  "Lawrence Ferlinghetti Biography". notablebiographies.com. Lest 21. desember 2018.

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Prabook **·** Brockhaus Enzyklopädie **·** Deutsche Biographie **·** Encyclopædia Universalis **·** Nationalencyklopedin **·** BIBSYS **·** Geni **·** WikiTree **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** ULAN **·** NLA **·** NDL **·** NKC **·** ICCU **·** BNE
 |